59. ΑΠΟΦΑΣΙΣ ΥΠΟΥΡΓΩΝ ΟΙΚΟΝΟΜΙΚΩΝ ΚΑΙ ΔΗΜΟΣΙΩΝ ΕΡΓΩΝ Αριθ. Α. 106294/ της 10/16 Δεκ. 1964 (ΦΕΚ Β΄ 630) Περί τροποποιήσεως και συμπληρώσεως των υπ’ αριθ. Γ. 27000/1959, Γ. 27926/1962, Γ . 46988/1963 και Γ . 22896/1964 κοινών αποφάσεων των Υπουργών Οικονομικών και Δημοσίων Έργων. Έχοντες υπ’ όψιν: α)Τας διατάξεις του άρθρ. 3 του υπ’ αριθ. 3905/ 1958 Ν.Δ/τος. β)Τας διατάξεις του άρθρ. 1 παρ. 3 του υπ’ αριθ. 4236/1962 Ν.Δ/τος. γ)Τας διατάξεις του άρθρ. 6 παρ. 8 του υπ’ αριθ. 1042/1949 Ν.Δ/τος. δ)Τας διατάξεις του άρθρ. 9 παρ. 4 του υπ’ αριθ. 1538/1950 Α.Νόμου. ε)Τας σχετικάς ανάγκας της Υπηρεσίας Διοδίων του Ταμείου, αποφασίζομεν: 1.Εις το υπό της παρ. 1 της υπ’ αριθ. Γ. 27926/ 10.8.1962 κοινής αποφάσεως των Υπουργών Οικονομικών και Δημοσίων Έργων «περί τρόπου εισπράξεως του ειδικού προσθέτου τέλους κυκλοφορίας επί των οχημάτων των κυκλοφορούντων επί των αρτηριών Αθηνών-Κορίνθου-Λαμίας» (ΦΕΚ 291 Β΄/20.8.1962) προβλεπόμενον προσωπικόν προστίθενται και αι κάτωθι θέσεις: 1 θέσις Οικονομικού Επόπτου της Υπηρεσίας Διοδίων και 1 θέσις δακτυλογράφου, επί ημερομισθίω δραχ. 60. 2.Καθήκοντα Οικονομικού Επόπτου της Υπηρεσίας Διοδίων ανατίθενται δι’ αποφάσεως του εξ ημών Υπουργού Δημοσίων Έργων, εις διοικητικόν υπάλληλον του Λογιστικού Τμήματος της Διευθύνσεως Διοικητικού του Υπουργείου του, επί βαθμώ Εισηγητού και άνω, έχοντα εγνωσμένην εμπειρίαν και ικανότητα περί τα διαχειριστικά, οικονομικά, εργατικά και μισθολογικά θέματα, όστις ασκεί ταύτα παραλλήλως προς τα κύρια αυτού καθήκοντα, παρά τη Διευθύνσει Διοικητικού. 3.α)Ο Οικονομικός Επόπτης της Υπηρεσίας Διοδίων εν τη ενασκήσει των αρμοδιοτήτων του υπάγεται απ’ ευθείας εις το Ταμείον και αντλεί εξουσίαν από την κατά Νόμον Διοίκησιν αυτού. β)Ως έδρα αυτού ορίζεται το κατάστημα του Ταμείου ή το κατάστημα της Κεντρικής Υπηρεσίας του Υπουργείου Δημοσίων Έργων. γ)Ούτος ασκεί εποπτείαν και έλεγχον επί των διαχειριστικών, οικονομικών, μισθολογικών θεμάτων ως και εν γένει των εσόδων και εξόδων απάσης της Υπηρεσίας Διοδίων, προς διαπίστωσιν της ορθής εφαρμογής των υπό των κοινών αποφάσεων τεθεισών διατάξεων περί του τρόπου εισπράξεως και διαχειρίσεως των εσόδων εκ διοδίων, ως και των  λοιπών διατάξεων του Οργανισμού Ταμείου, των σχετιζομένων με την πραγματοποίησιν και δικαιολόγησιν των δαπανών της Υπηρεσίας ταύτης. Τας σχετικάς εκθέσεις του υποβάλλει εις το Ταμείον, προκειμένου τούτο να λαμβάνη τα κατάλληλα μέτρα προς περιφρούρησιν της περιουσίας του. δ)Ο Οικονομικός Επόπτης της Υπηρεσίας Διοδίων εισηγείται οίκοθεν ή κατόπιν εντολής εις το Ταμείον την λήψιν των καταλλήλων μέτρων επί τω τέλει ευρυθμοτέρας λειτουργίας της Υπηρεσίας, όσον αφορά την είσπραξιν, και την διαχείρισιν των εσόδων εκ διοδίων ως και την πραγματοποίησιν των δαπανών αυτής. Ούτος θα συνεργάζεται μετά του Γενικού Επόπτου δια την λήψιν των καταλλήλων διοικητικών μέτρων προς περιφρούρησιν των συμφερόντων του Ταμείου. 4.Δια την εν γένει απασχόλησιν του υπαλλήλου τούτου εις τα καθήκοντα του Οικονομικού Επόπτου καταβάλλονται αυτώ κατ’ αποκοπή έξοδα κινήσεως μη δυνάμενα να υπερβούν το ποσόν των δραχ. 2.000 μηνιαίως. 5.Η εκτός έδρας μετακίνησις αυτού θα ενεργήται κατόπιν εγγράφου εντολής του Προέδρου (Υπουργού) ή Αντιπροέδρου (Γενικού Διευθυντού Δημοσίων Έργων) του Ταμείου, αι δε ημέραι εκτός έδρας κατά μήνα θα ρυθμίζωνται κατά τας εκάστοτε υπηρεσιακάς ανάγκας του Ταμείου, μη δυνάμεναι πάντως να υπερβούν τας 5. Η ημερησία εκτός έδρας αποζημίωσις αυτού, υπολογιζομένη κατά τας κειμένας περί Δημοσίων Υπαλλήλων διατάξεις, θα βαρύνη τας οικείας πιστώσεις του Ταμείου, συμφώνως προς το άρθρ. 8 του Ν.Δ. 1859/1942. Η παρούσα δημοσιευθήτω δια της Εφημερίδος της Κυβερνήσεως. 